Saló de Sant Jordi
Channel: Generalitat de Catalunya
Date: 2021-03-17

Pere Blai. 1597-1619 

El Saló es va concebre, l'any 1597, com a nova capella de Sant Jordi. És un singular temple de tres naus construït a la primera planta de l'edifici. Al mateix nivell que la Galeria gòtica i el Pati dels Tarongers, forma part del cos renaixentista que va construir l'arquitecte Pere Blai. 

El brillant paviment de marbre que s'ha conservat, reposa en unes voltes de maó molt planes, sobre el vestíbul que dóna a la plaça de Sant Jaume. Uns severs però esvelts pilars suporten unes altres voltes de la coberta que, com les anteriors, són de maó de pla, en una versió molt singular i atrevida. L'espai que en resulta ara és desvirtuat per les pintures que s'hi van aplicar l'any 1928, en temps de la dictadura de Primo de Rivera, però és un espai majestuós d'unes proporcions molt equilibrades i plaents. 

El Saló ha quedat com el lloc més solemne i central de l'edifici i, alhora, de la vida cívica, política i cultural de Catalunya. Acull actes institucionals de gran relleu, com la presa de possessió dels presidents o bé els homenatges a les personalitats més il·lustres. També fa i ha fet sempre de gran vestíbul d'accés als despatxos dels cossos laterals.